Folketing
2008-05-28

Vi har jo eksempler på, at en landmand har haft 11 praktikanter. Han har høstet 11 praktikpladspræmier a 20.000 kr. På det arrangement her har man - alt afhængigt af, hvordan de er blevet indplaceret - tjent 0,5 mio. kr., det har man fået direkte for at aftage de her folk, og dernæst har de så virket som billig arbejdskraft i landbruget; 8.500 kr. om måneden passer pudsigt nok nøjagtig sammen med de der AER-bidrag. Jeg synes, det er så mistænkeligt, og jeg er glad for, at ministeren siger, at man er opmærksom på det. For vi kan være enige om, at landbruget skal have den arbejdskraft, man har behov for, men der er jo intet til hinder for, at man i forhold til østaftalen kan få alle de polakker, litauere, alle mulige folk, man vil have; man skal bare betale prisen for det.